พระราชกฤษฎีกาจัดตั้งคณะศิลปกรรมศาสตร์ จุฬาลงกรณ์มหาวิทยาลัย พ.ศ. 2527
พระราชกฤษฎีกา
พระราชกฤษฎีกา
จัดตั้งคณะศิลปกรรมศาสตร์
จุฬาลงกรณ์มหาวิทยาลัย
พ.ศ. ๒๕๒๗
 

ภูมิพลอดุลยเดช ป.ร.
ให้ไว้ ณ วันที่ ๒
มีนาคม พ.ศ. ๒๕๒๗
เป็นปีที่ ๓๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช มีพระบรมราชโองการโปรดเกล้าฯ
ให้ประกาศว่า

โดยที่เป็นการสมควรจัดตั้งคณะศิลปกรรมศาสตร์ขึ้นในจุฬาลงกรณ์มหาวิทยาลัย

อาศัยอำนาจตามความในมาตรา ๑๕๙
ของรัฐธรรมนูญแห่งราชอาณาจักรไทย และมาตรา ๙ วรรคหนึ่ง
แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒ จึงทรงพระกรุณาโปรดเกล้าฯ
ให้ตราพระราชกฤษฎีกาขึ้นไว้ ดังต่อไปนี้

มาตรา ๑
พระราชกฤษฎีกานี้เรียกว่า พระราชกฤษฎีกาจัดตั้งคณะศิลปกรรมศาสตร์
จุฬาลงกรณ์มหาวิทยาลัย พ.ศ. ๒๕๒๗

มาตรา ๒[๑]
พระราชกฤษฎีกานี้ให้ใช้บังคับตั้งแต่วันถัดจากวันประกาศในราชกิจจานุเบกษาเป็นต้นไป

มาตรา ๓
ให้จัดตั้งคณะศิลปกรรมศาสตร์ขึ้นในจุฬาลงกรณ์มหาวิทยาลัย

มาตรา ๔
ให้รัฐมนตรีว่าการทบวงมหาวิทยาลัยรักษาการตามพระราชกฤษฎีกานี้


ผู้รับสนองพระบรมราชโองการ
พลเอก ป. ติณสูลานนท์
นายกรัฐมนตรี
หมายเหตุ :- เหตุผลในการประกาศใช้พระราชกฤษฎีกาฉบับนี้ คือ โดยที่ในปัจจุบัน
การศึกษาเกี่ยวกับศิลปกรรมศาสตร์ เช่น ดุริยางคศิลป์ ทัศนศิลป์ นฤมิตศิลป์
และนาฏยศิลป์ มีลักษณะที่ขาดการวิจัย
พัฒนาและส่งเสริมให้มีวิวัฒนาการด้านศิลปกรรมของชาติ เนื่องจากแนวทางการศึกษาส่วนใหญ่ในปัจจุบันมุ่งผลิตกำลังคนสำหรับการสอนในโรงเรียนระดับประถมศึกษาและมัธยมศึกษา
และผลิตกำลังคนที่มีความเชี่ยวชาญหรือทักษะเฉพาะทางมากกว่าผลิตบัณฑิตทางศิลปกรรมศาสตร์
ที่มีความรู้ความสามารถที่จะทำการวิจัยและพัฒนาให้เกิดความก้าวหน้าทางวิชาการในสาขาศิลปกรรมศาสตร์อย่างแท้จริง
ทบวงมหาวิทยาลัยได้เล็งเห็นความสำคัญในการวิจัย
พัฒนาและสร้างสรรศิลปวัฒนธรรมทางด้านศิลปกรรมของชาติอันเป็นการพัฒนาทางจิตใจของประชากรควบคู่ไปกับการพัฒนาทางด้านวัตถุ
สมควรจัดตั้งคณะศิลปกรรมศาสตร์ขึ้นในจุฬาลงกรณ์มหาวิทยาลัยเพื่อให้สอดคล้องและตอบสนองกับวัตถุประสงค์ดังกล่าว
และโดยที่มาตรา ๙ แห่งพระราชบัญญัติจุฬาลงกรณ์มหาวิทยาลัย พ.ศ. ๒๕๒๒
กำหนดให้การจัดตั้งคณะขึ้นในจุฬาลงกรณ์มหาวิทยาลัยต้องตราเป็นพระราชกฤษฎีกา จึงจำเป็นต้องตราพระราชกฤษฎีกานี้
















คุณากร/ผู้จัดทำ
๒๘ เมษายน ๒๕๕๔
วิชชุตา/ผู้ตรวจ
๑ มิถุนายน ๒๕๕๔


















































[๑] ราชกิจจานุเบกษา
เล่ม ๑๐๑/ตอนที่ ๓๔/ฉบับพิเศษ หน้า ๑/๑๖ มีนาคม ๒๕๒๗